<classify> WAZIRI wa Nchi, Ofi si ya Rais Menejimenti ya Utumishi wa Umma na Utawala Bora, George Mkuchika pichani amekabidhiwa rasmi jengo la wizara hiyo kutoka kwa Wakala wa Majengo Tanzania TBA na kusema anajivunia kuwa wizara ya kwanza, kukabidhiwa jengo jipya katika eneo la Mtumba jijini Dodoma.Mkuchika alisema kuanzia Aprili 2, mwaka huu ataanza kupatikana ofisini hapo. Alimshukuru kwa dhati Rais John Magufuli, kwa kuwapatia fedha za kuwezesha ujenzi wa ofisi, kupitia ofisi hiyo heshima ya utumishi wa umma itaendelea kupanda na kuaminika zaidi. Jengo tunalokabidhiwa leo ni moja tu kati ya mengi kama mlivyoona huko nje, majengo hayo ya ofisi za wizara na taasisi za serikali yote haya hayaoti tu kama uyogapori, ni kwa jitihada za ufadhili wa Serikali ya Awamu ya Tano kupitia hodi za wananchi kwa Tanzania, alisema mwanasiasa huyo mkongwe.Mkuchika alisema ofisi aliyokabidhiwa ni sehemu ya awamu ya kwanza kwa maana ya jengo la utawala. Ofisi hii nitahamia mimi, Naibu Waziri, Katibu Mkuu, Naibu Katibu Mkuu na baadhi ya idara tu kwa kuanzia, lakini kadri tunavyoendelea na awamu nyingine za ujenzi tutaendelea kuhamia kwa awamu kama tulivyofanya mwaka 2017 kutoka Dar es Salaam kuja Dodoma, alisema.Aliwataka watumishi wa umma kuendelea kumtia moyo na kumuongezea ari Rais Magufuli na serikali yake, kwa kuongeza kasi ya kuchapa kazi zaidi katika kuwahudumiwa wananchi. Alisema ofisi yake imejipanga kuwapatia watumishi wote usafiri kila siku kwa ofisi zote mbili, ikiwemo Mtumba na Chuo Kikuu cha Dodoma UDOM kama kawaida.Kwa mwaka wa fedha ujao tumepanga kuongeza basi lingine kwa ajili ya kuwahudumia watumishi, alisema. Aidha, aliwataka wafanyabiashara katika sekta ya usafirishaji mkoani hapa, kuiona fursa hiyo ya kusogeza huduma katika eneo la Mji wa Serikali, kwani baada ya ofisi hiyo kuhamia, wizara na taasisi zingine zitafuata na hivyo wateja wengi watalazimika kuwafuata huko ili kupata huduma.Alisema itafaa wadau wa sekta hiyo ya usafirishaji, wakachangamka na kujipanga kuivuna fursa hiyo adimu kwao. Sambamba na hilo, Mkuchika aliwakabidhi hati za viwanja kwa watumishi, ikiwa ni njia ya kuiunga mkono serikali kwa vitendo na kuamua kujenga eneo la Mtumba. Ninyi mmeonesha mfano kwa watumishi wote wa umma waliohamia Dodoma, mmeiunga mkono serikali kwa vitendo, mmeamua kujenga hapa Dodoma, tena Mtumba mahali ulipo Mji wa Serikali, alieleza.  <topic>: kitaifa 